
Vegetációs indexek vizsgálata eltérő magasságú drónfelvételek alapján

Az utóbbi években Magyarországon egyre nagyobb mértékben alkalmaznak drónokat (UAV) a mezőgazdaságban is. Az UAV-on elhelyezett kamerák jelentősen befolyásolják a hatékony és megbízható használatukat a növénytermesztés területeinek felmérésében.
Az előállított diszkrét és nem diszkrét adatok információtartalmát nagymértékben befolyásolják az adatok feldolgozási és elemzési módszerei.
Kutatásom célja annak vizsgálata, hogy az eltérő felvételezési magasságok okoznak-e eltérést a mérési eredményekben és az így generálható vegetációs indexek segítik-e a napi tevékenységet, egyértelműbb iránymutatást nyújtanak-e a gazdálkodók számára.
Felméréseim során egy tavaszi árpával bevetett helyszínen készítettem multitemporális légifelvételeket a vegetációs időszak különböző időpontjaiban. A felvételek feldolgozásához és elemzéséhez különböző szoftvereket használtam (DJI Pro, DXO PhotoLab 5, Agisoft Metashape Professional, QGIS, EXIFTOOL, Spyder és SQLite).
A vegetációs indexek (NDVI, GNDVI, NDRE, VDVI) kiszámításánál a képi adatokat a QGIS-be betöltve, ott a raszter kalkulátor funkcióval készítettem el az indexeket. Az így kapott eredményeket Excel táblázatkezelőben, az EXIF adatokat saját fejlesztésű SQLite adatbázisban és Pythonban elemeztem.
A kutatás során szerzett mélyebb ismeretek alapján megállapítható, hogy az UAV-val végzett felmérések hatékonyan alkalmazhatók a növénytermesztés területeinek felmérésében.
Diszkrét vegetációs indexek a vegetációs időszak elején és végén szignifikánsan eltérő adatot szolgáltatnak, eltérő repülési magasságokon.
Entrópia vizsgálat rámutatott, hogy az alacsonyabban végrehajtott repülések esetén az átlagos adattartalom magasabb volt és a radiancia növekedése a nap-éj egyenlőség felé haladva, arányosan növelte az entrópia értékeket.
A napsugárzás intenzitás mérő (IMU) szenzor által szolgáltatott adatok alapján a beépített algoritmus 40 méteren a vegetációs időszak közepén jelentős kompenzációt (homogenizálást) hajtott végre a zöld és vörös spektrális sávokon.
A vegetációs időszak közepén, a vegetációs indexek maximumai közel azonos értékeket mutatnak, a magasság függvényében, ezáltal optimalizálni tudjuk a felmérés folyamatát, hiszen elegendő a 120m magasságon végrehajtott adatgyűjtés, amellyel időt takaríthatunk meg.
További kutatások szükségesek az NDRE index anomáliáinak vizsgálatához, valamint a vegetációs időszak elején és végén jelentkező eltérések feltárásához.



